b'\n_START_ARTICLE_\nChicago III\n_START_SECTION_\nProdukcija\n_START_PARAGRAPH_\nV za\xc4\x8detku leta 1970 je Chicago dosegel veliki svetovni uspeh in skupina je ve\xc4\x8dino leta 1970 pre\xc5\xbeivela na turneji. Ko so se \xc4\x8dlani skupine sredi leta vrnili, da bi posneli Chicago III, za katerega je producent James William Guercio \xc5\xbee dolo\xc4\x8dil, da bo \xc5\xa1e en dvojni, so bili fizi\xc4\x8dno iz\xc4\x8drpani._NEWLINE_Dolge ure na turneji so dale glavnim skladateljem, Robertu Lammu, Terryju Kathu in Jamesu Pankowu precej \xc4\x8dasa za razmi\xc5\xa1ljanje, rezultat tega pa je resnej\xc5\xa1a vsebina, ki je v kontrastu s pozitiviteto prvih dveh albumov. V skladbi \xc2\xbbTravel Suite\xc2\xab\xc2\xa0je Lamm dokumentiral svoje domoto\xc5\xbeje, Pankow pa je v instrumentalni suiti \xc2\xbbElegy\xc2\xab\xc2\xa0ob\xc5\xbealoval zmago industrije nad naravo (Lamm se je iste problematike dotaknil v skladbi \xc2\xbbMother\xc2\xab). Medtem, ko Kathova ve\xc4\x8ddelna skladba \xc2\xbbAn Hour in the Shower\xc2\xab\xc2\xa0zagotavlja oddih od treznih raziskav, je bil album definitivno rezultat skupine, ki je v nekaj mesecih videla drugo stran sveta._NEWLINE_Chicago III je znan tudi po \xc5\xa1tevilnih glasbenih \xc5\xbeanrih, skupina pa se je malenkost manj zana\xc5\xa1ala na zna\xc4\x8dilna trobila. Tako \xc2\xbbSing a Mean Tune Kid\xc2\xab\xc2\xa0kot \xc2\xbbFree\xc2\xab\xc2\xa0sta nastali pod vplivom funka, \xc2\xbbWhat Else Can I Say\xc2\xab\xc2\xa0in \xc2\xbbFlight 602\xc2\xab\xc2\xa0vsebujeta prvine countryja, skladbi \xc2\xbbFree Country\xc2\xab\xc2\xa0in \xc2\xbbProgress?\xc2\xab, pa vsebujeta abstraktne kvalitete._NEWLINE_Album je iz\xc5\xa1el januarja 1971 pri zalo\xc5\xbebi Columbia Records in je bil prvi album skupine, \xc4\x8digar naslov je vseboval rimsko \xc5\xa1tevilko v naslovu. Prodaja albuma je bila uspe\xc5\xa1na, \xc4\x8deprav zaradi pomanjkanja velikih hit singlov in bolj eksperimentalne narave ni bil tako dobro sprejet kot predhodnika Chicago Transit Authority (1969) in Chicago (1970). \xc2\xbbFree\xc2\xab\xc2\xa0je bil top 20 hit, \xc2\xbbLowdown\xc2\xab, Petra Cetere, pa je dosegel top 40. Na britanski lestvici se je povzpel do 9. mesta, v ZDA pa je z 2. mestom lestvice Billboard 200 poskrbel za najvi\xc5\xa1je uvr\xc5\xa1\xc4\x8den album skupine._NEWLINE_Poleg albuma je bil vklju\xc4\x8den poster \xc4\x8dlanov skupine, oble\xc4\x8denih v uniforme ameri\xc5\xa1kih vojn, stoje\xc4\x8dih na polju kri\xc5\xbeev. Tako so predstavljali umrle v takrat \xc5\xa1e vedno trajajo\xc4\x8di Vietnamski vojni. Na albumu je bilo prav tako navedeno \xc5\xa1tevilo \xc5\xbertev vsake vojne do izida albuma._NEWLINE_Leta 1974 je jazzovski vodja ansambla Stan Kenton dodal suito iz skladb s tega albuma (\xc2\xbbCanon\xc2\xab, \xc2\xbbMother\xc2\xab, \xc2\xbbOnce Upon a Time\xc2\xab\xc2\xa0in \xc2\xbbFree\xc2\xab) v repertoar svojega ansambla. Suita je iz\xc5\xa1la na albumu Stan Kenton Plays Chicago._NEWLINE_Chicago III je bil miksan in izdan tako v stereu, kot v kvadrafoniki. Leta 2002 je bil album remasteriziran in ponovno izdan na zgo\xc5\xa1\xc4\x8denki pri zalo\xc5\xbebi Rhino Records.'